b'\n_START_ARTICLE_\nTandefelt\n_START_PARAGRAPH_\nTandefelt on edelleen elossa oleva suomalainen, alun perin Sysm\xc3\xa4n Rapalasta kotoisin oleva aatelinen tuomari- ja upseerisuku. Suvun toinen kotipaikka Sysm\xc3\xa4n lis\xc3\xa4ksi on Hartola. Yksi Tandefeltien esi-isist\xc3\xa4 oli Paavali Juusteen._NEWLINE_Suvusta tuli aatelinen, kun Uudenmaan ja H\xc3\xa4meenlinnan rakuunarykmentin ratsumestari Arvid Henrikinpoika aateloitiin 20. elokuuta 1650. Hampaiden menett\xc3\xa4minen Leipzigin taistelussa antoi aiheen sukunimelle Tandefelt ("hammaskentt\xc3\xa4") ja suvun vaakunalle. Suku merkittiin aatelishuoneeseen 1655 numerolla 651._NEWLINE_Suomen ritarihuoneeseen suku merkittiin numerolla 51 vuonna 1818, eik\xc3\xa4 sen edustajia ole Ruotsin aatelishuoneessa. 18. hein\xc3\xa4kuuta 1809 syntyi Tandefeltin vapaaherrallinen haara, kun Adolf Tandefelt ylennettiin vapaaherraksi. H\xc3\xa4n oli kuitenkin naimaton, joten h\xc3\xa4nen veljenpoikansa peri adoption kautta vapaaherran arvon. T\xc3\xa4m\xc3\xa4 veljenpojasta l\xc3\xa4ht\xc3\xb6isin ollut vapaaherrallinen haara sammui vuonna 1904._NEWLINE_Tandefeltit omistivat my\xc3\xb6s Koskip\xc3\xa4\xc3\xa4n kartanon Hartolassa, mutta t\xc3\xa4m\xc3\xa4 siirtyi von Gerdten -suvulle, kun kapteeni Otto Tandefeltin tyt\xc3\xa4r Wendla Fredrika Tandefelt meni naimisiin Savon jalkav\xc3\xa4en luutnantin Georg Gustaf von Gerdtenin kanssa. Tandefeltit saivat my\xc3\xb6s haltuunsa Virtaan kartanosta maanjaossa 1700-luvun lopulla lohkaistun uuden kartanon Fredriksg\xc3\xa5rdin (Uusikartano), kun se siirtyi vuonna 1871 Magnus Fredrik Tandefeltille (1830-1902) sen alkuper\xc3\xa4iselt\xc3\xa4 omistaja- ja rakennuttajasuvulta, Stormbomilta.'